## La Generalitat invertix 1,4 milions d’euros en plantes fotovoltaiques per als ports de Benicarló, Peníscola, Borriana, Xàbia, Altea, la Vila Joiosa i Santa Pola

*** El conseller Martínez Mus destaca que “el Consell de Carlos Mazón és motor i exemple en eficiència energètica i ús de renovables”
* Martínez Mus ha anunciat la regeneració de l’antic varador de Borriana per a donar-li un ús públic nou per a la pràctica del caiac polo**

La Conselleria de Medi Ambient, Infraestructures i Territori invertirà 1.462.824,86 euros en la instal·lació de plaques solars fotovoltaiques en els ports de Benicarló, Peníscola, Borriana, Xàbia, Altea, la Vila Joiosa i Santa Pola, amb càrrec als fons Next Generation de la Unió Europea emmarcats en el Pla de recuperació, transformació i resiliència.

Tal com ha explicat el conseller Vicente Martínez Mus, durant la visita al port de Borriana, “amb esta iniciativa avancem en la lluita contra el canvi climàtic, ja que es doten de fonts renovables d’energia diferents instal·lacions de l’interior dels ports que gestiona directament la Generalitat”.

En concret, a Benicarló s’instal·laran 175 plaques amb una potència de 96,25 quilowatts pic sobre la coberta de l’edifici de la llotja, mentres que a Peníscola els 138 mòduls que estaran en la teulada de les oficines i les casetes seran capaços de produir 75,9 quilowatts pic. Pel que fa a la llotja del port de Borriana, esta comptarà amb 220 mòduls amb una capacitat de 121 quilowatts.

Respecte als ports alacantins, la coberta de la llotja i les oficines del port de Xàbia (amb 119 mòduls) subministraran 64,45 quilowatts pic; en el d’Altea, la llotja i les casetes dels pertrets pesquers es repartiran 218 mòduls amb una potència conjunta de 119,9 quilowatts pic, i en el port de la Vila Joiosa, els 180 mòduls instal·lats sobre les casetes generaran 99 quilowatts pic.

Per al conseller Martínez Mus, “l’Administració ha de ser motor i exemple en matèria d’eficiència energètica i ús de renovables i, per eixe motiu, el Consell que presidix Carlos Mazón fa una aposta seriosa i decidida per dotar els edificis i les instal·lacions públics que gestiona la Generalitat d’instal·lacions fotovoltaiques que ajuden a l’estalvi energètic i, d’eixa manera, a contribuir en la lluita contra el canvi climàtic”.

**Regeneració de l’antic varador**

Martínez Mus ha aprofitat la visita per a anunciar que la Conselleria treballa en la regeneració de l’antic varador de Borriana per a convertir-lo en una plaça pública amb accés a la dàrsena per a practicar caiac polo en el port de Borriana.

Es tracta, ha explicat el conseller, d’una “zona degradada i en desús” a la qual la Generalitat donarà “un nou ús públic per a convertir-la en una àrea ludicoesportiva per a la pràctica de caiac polo. Esta actuació suposa un recurs turístic i esportiu més per a Borriana i el port, ja que es remodela una zona fins ara oblidada”, ha assegurat.

Les obres consistixen a regenerar 2.200 metres quadrats d’espai públic, així com a construir una escala que facilitarà l’accés a la mar per a l’equip de caiac polo. A més, es connectarà este espai nou amb el vial contigu que dona accés a l’Escola de la Mar. Per a millorar la integració entre el port i la ciutat es demolirà el mur que actualment separa la ciutat del varador i s’hi instal·larà una escultura portuària.

Fecha: 27/08/2024